**Prihod dijakov v šolo**

Za vse dijake, ki boste v prihodnjih dneh prihajali v šolo, ne glede na to ali imate priprave na zaključek izobraževanja, praktični pouk ali boste prišli v šolo zaradi izboljšanja ocen, izpitov, veljajo nova pravila Hišnega reda, ki velja za čas epidemije COVID-19. Nov Hišni red bo objavljen na spletni strani šole v petek. V tokratnem dopisu pa vam pošiljam nekaj poudarkov:

1. Prvi dan prihoda v šolo prinesite izjavo, da ste zdravi. Za mladoletne dijake izjavo podpišejo starši. Brez izjave ne boste smeli v šolo.

2. Vstop v šolo je obvezen z masko. Če je nimate, lahko uporabite šal, ruto… Ob vstopu boste dobili še masko za enkratno uporabo. Ob jutranjem prihodu bosta na gimnaziji odklenjena oba vhoda. Kasneje se bo zadnji vhod zaklenil tako, da bo možen samo izhod. V dopoldanskem času lahko v obdobju priprav na maturo vstopate skozi oba vhoda, ne glede na oddelek, ki ga obiskujete.

3. Ob vstopu v šolo oddate izjavo v zato pripravljeno škatlo in si razkužite roke. Šolskih pripomočkov si med seboj ne smete izposojati. Telefone izklopite in jih shranite v torbo. Upoštevajte navodila za umivanje in razkuževanje rok! Splošna navodila za preprečevanje okužbe s povzročiteljem COVID-19 so dosegljiva na spletni strani: [https://www.nijz.si/sl/preprecevanje-okuzbe-z-virusom-sars-cov-2019.](https://www.nijz.si/sl/preprecevanje-okuzbe-z-virusom-sars-cov-2019)

4. Uporaba garderobe ni dovoljena, razen za potrebe praktičnega pouka. V učilnicah boste lahko v čevljih. Če boste želeli iz omaric do svojih osebnih predmetov, potrebujete dovoljenje dežurnega učitelja.

5. S seboj prinesite malico in dodatna oblačila. Prostore bomo pogosto zračili.

6. Pred šolo in na njenih površinah zbiranje v skupine ni dovoljeno! Med seboj morate ohranjati distanco vsaj 1, 5 m.

7. Zaradi postopkov evidentiranja, razkuževanja in ohranjanja razdalje se **bo pouk začel ob 8.00.** Učilnice bodo odklenjene 15 min pred začetkom. Upoštevajte sedežni red, ki ga bo določil učitelj. Za priprave in praktični pouk so na spletni strani objavljeni urniki! **Preverite učilnice v katerih bo potekal pouk!**

8. Po hodniku se držite desne strani hoje. Razdalja med dvema dijakoma naj ne bo manjša od 1,5 m. Talne oznake so namenjene ohranjanju razdalje.

9. Med odmori ni dovoljeno zapuščati učilnic in šolskega poslopja, razen za potrebe pouka.

10. Pri uporabi sanitarij pazite na higieno rok in upoštevajte medsebojno razdaljo!

11. Med poukom mask ne boste uporabljali. Uporaba pa je obvezna med odmori, prihodom v šolo in odhodom iz šole ali, če se vam učitelj ali drug dijak približa na manj kot 1,5 m.

12. Prihajanje v šolo brez najave ni dovoljeno!

Kljub obširnim navodilom se veselimo ponovnega srečanja z vami. Zavedati se moramo, da je virus hitro nalezljiv, z neodgovornim vedenjem lahko škodujemo sebi in drugim, ki imajo lahko zaradi njega hude težave!

Želim vam uspešen zaključek pouka, vsem zaključnim letnikom pa uspešno opravljanje splošne in poklicne mature ter zaključnega izpita!

Čeprav se kdaj zdi, da učitelji dijakom na poti postavljajo previsoke ovire, je ravno to tisto, kar vam omogoča, da s trdim delom in dobrim vodenjem učitelja postanete zmagovalci. Kajti pravi zmagovalci niso tisti, ki premagujejo druge, temveč tisti, ki zmorejo premagati sebe. Verjamem, da mednje sodite tudi vi!

Karmen Vidmar, ravnateljica